Simon Kjær og Christian Eriksen kan godt begynde at forberede sig på en andenplads.

De to, som man mener i sin tid kostede 101 millioner kroner, da de skiftede til henholdsvis Wolfsburg og Tottenham, bliver nemlig snart overgået af en anden dansker ved navn Jannik Vestergaard.

Læs også: Agent bekræfter interesse: Konkrete forhandlinger om Vestergaard

Den store danske centerback er centimeter fra et skifte til tyske Borussia Mönchengladbach - noget, som sportsdirektøren i Werder Bremen bekræfter til Bild.

Og danske BT skriver ligeledes, at den tidligere Hoffenheim- og Brøndby-forsvarer bliver den dyreste dansker nogensinde. Det danske medie melder om en pris på 15 millioner euro med en mulig bonus på en til to millioner euro.

Tipsbladet.dk har talt med Jannik Vestergaards agent Gordon Stipic-Wipfler, der nu bekræfter, at Jannik Vestergaard bliver den dyreste dansker nogensinde, går handlen igennem.

- Jeg kan ikke nævne en pris, men jeg kan godt bekræfte, at Jannik Vestergaard står til at blive den dyreste dansker nogensinde, siger Gordon Stipic-Wipfler til tipsbladet.dk.

Jannik Vestergaard har kun spillet i Werder Bremen i halvandet år, efter han skiftede fra Hoffenheim, hvor han ikke kunne komme på holdet. I Werder Bremen har Vestergaard været et kæmpe defensivt våben for en klub, der har kæmpet for at undgå nedrykning.

Nu ser turen altså ud til at gå videre, hvor Vestergaard står til at blive holdkammerat med Andreas Christensen, der er på leje i Borussia Mönchengladbach.

Går handlen igennem for Jannik Vestergaard, 23 år, betyder det i øvrigt, at der ikke lander uddannelsespenge til Brøndby, fordi Vestergaard ikke skifter til en klub i et andet land.